( वि दे ह - प्रथम मैथिली पाक्षिक ई - पत्रिका (ISSN 2229-547X VIDEHA) , अंक - ८८, ८९, ९० (अगस्त - सितम्बर २०११) सँ साभार )
हम मेघ थिकहुँ धरतीवासी, ई जीवन हमरहि आनल अछि ।
 नञि दोष हमर जँ हो अनिष्ट, आ नाचथि ताण्डव महाकाल । ।
 (छायाकार :- डॉ॰ शशिधर कुमर)
हम मेघ थिकहुँ, धरतीवासी ! ई जीवन हमरहि आनल अछि ।
 नञि गोर जदपि हम छी कारी, पर स्नेह सुधा संग आनल अछि । ।
 जखन - जखन एहि भूतल पर,
रविकिरणक साहस बढ़ैत गेल ।
 सभ जीव जन्तु , गाछी बिरछी,
जल विन्दु-विन्दु ले तरसि गेल ।
 एहि दारुण दुःख मे संग तोहर, हर बेर हृदय मोर कानल अछि ।
 हम मेघ थिकहुँ, धरतीवासी ! ई जीवन हमरहि आनल अछि । ।
 हर आह हमर शीतल बसात,
नोरक हर बुन्न बनल अमृत।
 लहलहा उठल खेतक जजाति,
हर जीव तृप्त, धरती संसृत ।
 स्वागत मे सदिखन आदिकाल सँ मोर मुदित मन नाचल अछि ।
 हम मेघ थिकहुँ, धरतीवासी ! ई जीवन हमरहि आनल अछि । ।
 हर सड़सि ताल सरिता निर्झर,
वन उपवन हमरहि सँ शोभित ।
 हर जड़ि चेतन केर प्राण हमहि,
छी रग मे हमहीं बनि शोणित ।
 हमरहि निर्मित ई सकल स्वर्ग , हमरहि वसन्त ई आनल अछि ।
 हम मेघ थिकहुँ, धरतीवासी ! ई जीवन हमरहि आनल अछि । ।
 नञि दोष हमर, जँ हो अनिष्ट,
आ नाचथि ताण्डव महाकाल ।
 जलमग्न धरा, बाढ़िक कारण,
आ देखि पड़य कत्तहु अकाल ।
 सोचू एहि मे अछि दोष ककर ? की नियम अहाँ सभ मानल अछि ?
 हम मेघ थिकहुँ, धरतीवासी ! ई जीवन हमरहि आनल अछि । ।
 की होयत सोचि भविष्य विषय, हम तऽ अतीत केर करी गान ।
 हम मैथिल ! मिथिला केर सन्तान ।
 नञि दुनिञा केर कनिञो ध्यान ।
 की होयत सोचि भविष्य विषय, हम तऽ अतीत केर करी गान ।
 हम मैथिल ! मिथिला केर सन्तान । ।
 नञि दुनिञा सँ, कनिञो घबड़ायब ।
 नञि प्रगति देखि कऽ हम ललचायब ।
 छल हमर अतीत बहुत सुन्नर,
तेँ रहत भविष्यहु नीक हमर ।
 की अजगर करइत अछि चिन्ता ? अरे सबहक दाता , अपनहि राम ।
 हम मैथिल ! मिथिला केर सन्तान । ।
 विज्ञानक द्वारि, अशान्तिक द्वारि ।
 एहि सँ नीक, बैसी चौपाड़ि ।
 करी अराड़ि आ पढ़ी गारि ।
 नञि ताहि सँ जीती, करी मारि ।
 अछि फॉर्मूला - परिभाषा व्यर्थ ।
 चान - विजय अभिलाषा व्यर्थ ।
 की धरती'क चान अलोपित अछि , जे करी गगन चानक अभियान ?
 हम मैथिल ! मिथिला केर सन्तान । ।
 हम मानि लेल अहँ सर्वश्रेष्ठ ।
 लाठी भाँजए मे छी यथेष्ठ ।
 अहँ शूरवीर, अहँ परम वीर ।
 अहँ कर्मवीर, अहँ धर्मवीर ।
 अहँ माए मैथिलीक पुत्र धीर, जे सहि सकलहुँ माएक अपमान ।
 अहँ मैथिल , मिथिला केर सन्तान । ।
 (छायाकार :- डॉ॰ शशिधर कुमर)
असित अन्हार डेराओनि राति ।
 झमकि झमकि बरिसय बरसात । ।
 अछि अस्त सूर्य आ धुमिल चान ।
 घूमय नभ मे चहुदिशि जलधर ।
 करय गरजि गरजि कऽ मेघ नाद ।
 रहि रहि चमकए चपला चञ्चल ।
 बहए सुरभित शीतल रम्य बसात ।
 झमकि झमकि बरिसय बरसात । ।
 प्रेमीक विछोह, प्रेमिकाक क्षोभ ।
 मयूरक खुशी अह्वलादित नर्तन ।
 गर्मी सँ त्रस्त - पाओल राहत ।
 करय जीव पावसक अभिनन्दन ।
 पाओल राहत सभ कृषक समाज ।
 झमकि झमकि बरिसय बरसात । ।
 उमड़ल पोखड़ि, नदी, ताल,सड़सि ।
 हर्षित ओ जन्तु जे जल सञ्चारी ।
 करए दादुर, जोंक, साँप, सहसह ।
 पसरल सौंसे धरती पर चाली ।
 बहए माटि - पानि दुहु एक साथ ।
 झमकि झमकि बरिसय बरसात । ।
 पावस राति - ई कारी घोर ।
 पुरिबा - पछबा से बड़ जोड़ ।
 भेल भोर, पर रौद मलीन ।
 सूर्य जेना निज शक्ति विहीन ।
 कहुँ - कहुँ हंसक उनमुक्त पसार ।
 झमकि झमकि बरिसय बरसात । ।
 भेल भोर, पर रौद मलीन ।
 सूर्य जेना निज शक्ति विहीन ।
 कहुँ - कहुँ हंसक उनमुक्त पसार ।
 आइ लगइछ प्रकृति श्याम रंग मे रँगल । ।
 (छायाकार :- डॉ॰ शशिधर कुमर)
नभ श्याम, धरा श्याम, सभ श्यामल श्यामल ।
 आइ लगइ'छ प्रकृति श्याम रंग मे रँगल । ।
 सुनि मुरलीक तान ।
 एलीह राधा ओहि ठाम ।
 प्रीति सरिता मे डूबि, भेलीह राधहु श्यामल ।
 आइ लगइ'छ प्रकृति श्याम रंग मे रँगल । ।
 श्याम श्यामक शरीर ।
 श्याम यमुनाक नीर ।
 पहीरि साँझक कलेवर , भेलीह वसुधहु श्यामल ।
 आइ लगइ'छ प्रकृति श्याम रंग मे रँगल । ।
 छवि सुन्नर सहज ।
 मूँह रक्तिम जलज ।
 रक्त कंज बीच खिलल युगल श्यामल कमल ।
 आइ लगइ'छ प्रकृति श्याम रंग मे रँगल । ।
 श्याम अलकक कुञ्ज ।
 जेना भ्रमरक हो पुञ्ज ।
 भासि राहु कोर, चान सेहो श्यामल श्यामल ।
 आइ लगइ'छ प्रकृति श्याम रंग मे रँगल । ।
 घीरि आयल पयोद ।
 देखू नचइ'छ कामोद ।
 छूबि श्याम, श्याम, श्याम भेल अनिलहु श्यामल ।
 नभ श्याम, धरा श्याम, सभ श्यामल श्यामल । ।
 लागय आजु धरा मनभाओन, कि चलु सखि, चऽलू ने सखी ।
 (छायाकार :- डॉ॰ शशिधर कुमर)
आयल साओन मास सोहाओन,
कि चलु सखी , चऽलू ने सखी ।
 लागय आजु धरा मनभाओन,
कि चलु सखी , चऽलू ने सखी । ।
 छल छल बहइ'छ श्यामा सरिता ।
 भेल मलिन मुख देखि ई सविता ।
 बहु विधि सजल धजल वृंदावन,
कि चलु सखी , चऽलू ने सखी ।
 आयल साओन मास सोहाओन,
कि चलु सखी , चऽलू ने सखी । ।
 मन्द पवन सखी वसन हिलावय ।
 मन मानस मोर मदन जगावय ।
 बाजय छमकि छमकि पायलिया,
कि चलु सखी , चऽलू ने सखी ।
 लागय आजु धरा मनभाओन,
कि चलु सखी , चऽलू ने सखी । ।
 सभ सखि मीलि चलू रास रचायब ।
 कदमक डाड़ि मे हिरला लगायब ।
 बजओता माधव मधुर मुरलिया,
कि चलु सखी , चऽलू ने सखी ।
 आयल साओन मास सोहाओन,
कि चलु सखी , चऽलू ने सखी । । 